
			Dêr’t de weagens brûze

			Tsjin it iensum rif … 

			Dêr jûch mij in leave tsjoenster

			Mij har talisman.

			Sij sei mij fol fan leafde:

			Moatst dit net ferlieze,

			Omdat it ûnfeilber is,

			Dij skonken troch de leafde.

			Alexander Poesjkin, ‘De Talisman.’

			Sa no en dan yn dizze streken komsto minsken tsjin dy’t sa bysûnder binne datsto, hoe lang it ek lyn is datst se moete hast, ûnmooglik oan har tinke kinst sûnder dat dyn hart derfan trillet.

			Nikolai Leskov, Lady Macbeth fan Mtsensk.

			Hjir bin ik, in wees, allinne litten, mei gjinien dy’t op mij past, en ik sil wol gau stjerre, en der sil gjinien bij myn grêf stean te bidden, allinne it gealtsje sil soms sjonge yn in beam ticht bij. 

			WIJ SYKJE

			In jonge histoarikus mei ûndersyksûnderfining yn Russise steatsargiven.

			Projekt – in famyljeskiednis.

			It opspoaren fan ferlerne persoanen ensfh.

			Seis moanne. Absolute diskreesje fereaske.

			Salaris: Amerikaanse dollars plus ûnkosten.

			In gadingmakker hat in paspoart en in ID.

			Hij/sij hat de heechste sifers.

			Daalk te begjinnen.

			Kontakt: Akademylid Boris Beljakov.

			Geasteswittenskippen. 

			1

			De skrutene sinne fan noardlik Ruslân wie tsjin teetiid suver al ûndergongen, doe’t trije fan de gendarmes fan de Tsaar har plak ynnamen bij de poarte fan it Smolny-ynstitút foar Aadlike Jongfammen. De ein fan it semester oan de bêste famkeskostskoalle fan Sint-Petersburg wie gjin plak foar plysjes, mar dêr stienen se, ûnmiskenber yn har moaie marineblauwe unifoarmjas mei de wite strepen, har glimmende sabels, en laamsfellen helmen mei de sultanpiken. Ien fan harren klikte ûngeduldich mei de fingers, in oarenien die hieltyd wer it learen holster iepen en ticht fan syn Mauser-revolver, en de tredde stie dêr stram, de skonken wiid útinoar, mei de tomme ûnder de rym. Achter harren stie in lange rige hynstesliden, mei gouden en reade famyljewapens, en in stikmannich glânzjende limousines. De trage skean delwarreljende snieflokken wienen inkeld te sjen yn de flikkerjende halo fan strjitlampen en de amberkleurige lampen fan de lúkse auto’s. 

			It wie de tredde winter fan de Grutte Oarloch en it like de tsjusterste en langste oant no ta. Troch de swarte tagongspoarten, oan de ein fan de bestrjitte leane, koe men út it betide skimerljocht as in skip op de oseaan yn de mist de wite pracht oprizen sjen fan it ynstitút achter syn pylders. Sels dizze kostskoalle, dêr’t de Keizerin sels de beskermfrou fan wie, en dy’t fol wie mei de dochters fan de aristokraten en de oarlochsprofiteurs, koe net langer de famkes genôch iten jaan of de sliepsealen ferwaarmje. De skoalle gong foar de ein fan it semester al ticht. De tekoarten hienen no sels de riken berikt. Der wienen mar inkelden dy’t de brânstof noch betelje koenen foar in auto, en it wie wer moade wurden om hynders te brûken. 

			It winterske tsjuster yn it Sint-Petersburg fan de oarloch hie in heel eigen kliemske somberens oer him as fan de noardpoal. De fine snie smoarde de lûden fan hynders en motoaren, mar de bitende kjeld makke de roken skerper: benzine, hynstefigen, de alkohol op de siken fan de snoarkjende postiljons, it skerpe rûkersguod en de sigaretten fan de sjofeurs yn har mei giel en read ôfsetten unifoarmen, en de blommige parfums fan de hals fan de wachtsjende froulju.

			Binnenyn it bordeauxkleurige learen kompartimint fan in Delaunay-Belleville landaulet siet in earnstige jonge frou mei in hartfoarmich gesicht mei in Ingelse roman op de knibbels, yn it ljocht fan in naftalampe. Audrey Lewis – frou Lewis foar har wurkjouwers en Lala foar har beminde learling – wie kâld. Se luts it wollige laamsfel oer de knibbels; har hannen hie se yn de wanten stutsen, en se hie in mûtse fan wolvebûnt op en in swiere jas oan. Mar toch moast se huverje. Se negearde de sjofeur, Pantameilion, doe’t dy op syn stoel sitten gong, en syn sigaret yn de snie smiet. Mei har brune eagen seach se ûnophâldlik nei de doar fan de skoalle.

			 ‘Sjit no op, Sasjenka!’ mompele Lala bij harsels yn it Ingels. Se seach even nei de koperen klok yn de glêzen ôfskieding dy’t de sjofeur op ôfstân hold. ‘Net lang mear no!’

			Se fernaam in memmich gefoel fan ferwachting yn har boarst: se stelde har foar hoe’t it langliddich stal fan Sasjenka oer de snie nei har ta draafde. Der wienen mar in pear memmen dy’t har bern ophellen bij it Smolny-ynstitút, en suver gjin heiten. Mar Lala, de gûvernante, helle Sasjenka altyd op. Noch mar in pear minuten, bern, tocht se; myn oanbidlik, intelligint, serieus bern.

			De lantearnen dy’t troch it fine patroan fan iis op de heal trochsichtige autoruten skynden droegen har mei nei har âldershûs yn Pegsdon, in doarpke yn Hertfordshire. Se hie al seis jier lang net wer yn Ingelân west, en se frege har ôf oft se oait har famylje wer sjen soe. Mar as se dêr bleaun wie, dan soe se noait har beminde Sasjenka kennen hawwe. Seis jier lyn hie se in baan oannommen yn de húshâlding fan Baron en Barones Zeitlin en wie se in nij libben begûn yn de Russise haadstêd Sint-Petersburg. Seis jier lyn hie in jong famke yn in matroazepakje har koeltsjes groete, har fan kop ta tean goed besjoen en doe dy Ingelse frou de hân tastutsen, as bea se har in boeket oan. De nije gûvernante spriek amper ien wurd Russys, mar se wie op ien knibbel delsakke en hie dy lytse waarme hân omklamme tusken har eigen hânpalmen. It famke hie ynearsten wifkjend en dêrnei mei groeiende druk tsjin har oan leund en op it lêst de holle op Lala har skouder flijd. ‘Mne zavout Mrs Lewis,’ hie de Ingelse frou yn min Russys sein. 

			‘Groetnis oan in besprutsen gast, Lala! Ik bin be-neamd Sasjenka,’ hie it bern yn poermin Ingels antwurde. En dat wie dan dat: Mrs Lewis wie sûnttiid Lala ‘be-neamd’. Se pasten presys bijelkoar. Se hienen op it earste gesicht fanelkoar holden. 

			‘It is al twa minuten foar fiven,’ sei de sjofeur mei in blikken lûd troch de sprekbuis. 

			De gûvernante gong foaroersitten, heakke har eigen sprekbuis los en sei yn it koperen mûlstik yn prima Russys (mar wol mei in Ingelse intonaasje), ‘Tankewol, Pantameilion.’ 

			‘Wat dogge dy farao’s hjirre?’ sei de sjofeur. Iderien brûkte dy slang-útdrukking foar de politike plysje, de Gendarmerie. Hij moast even gnyskje. ‘Miskien hâlde dy skoalfamkes Dútse koades ferburgen ûnder har rokken?’ Lala wie net fan doel om sokke saken mei in sjofeur te bepraten. ‘Pantameilion, ik ha aanst ferlet fan dij om har koffer op te heljen,’ sei se strang. Mar wêrom stienen dy gendarmes dêr?’ frege se har ek ôf. 

			De famkes kamen altyd op tiid nei bûten. Madame Buxhoeven, de direktrise, bekend bij de famkes as Grand-maman, regearde it Ynstitút as in Prusise kazerne – mar wol yn it Frâns. Lala wist dat de Grand-maman heel goed opsjitte koe mei de douairière Keizerin Maria Fjodorovna en de regearende Keizerin Alexandra.

			In kavalery-offisier en in drok stel skoaljonges en studinten yn fan gouden knopen foarsjoene unifoarmen en mei petten op rûnen troch de poarte om har leafsten ôf te heljen. Yn Ruslân hienen sels skoaljonges unifoarmen. Doe’t dy de trije gendarmes gewaarwaarden, skrokken se en rûnen doe achterom sjend troch: wat dienen dy politike plysjemannen bij in kostskoalle foar aadlike famkes? 

			Wachtsjend om de dochters fan har bazen thúsbringe te kinnen stampten de koetsiers, mei har oan de ankels ta lange fuorre oerjassen ôfset mei tsjok wyt laamsbûnt, reade sjerpen en bolhuodden mei de fuotten en fersoargen se de hynders. Dy hienen de gendarmes ek sjoen.

			Fiif oere. De dûbelde doarren fan it Smolny swaaiden iepen, en smieten in lint fan kanaarjegiel ljocht oer it paad nei de poarte.

			‘Aha, dêr binne se!’ Lala smiet it boek oan de kant.

			Boppe-oan de trepkes ferskynde yn in tinte fan ljocht, strang yn har swarte kape, serzjekleurige japon, en in heech wyt boardsje, Madame Buxhoeven – as wie it op tsjiltsjes as in skyldwacht yn in Switserse klok, tocht Lala. Grandmaman har bûntkleurige boezem, like breed as in helling fan in heuvel – wie sels op dy ôfstân sichtber - en har lûde sopraanstim koe iis brekke op wol hûndert stappen fierderop. Lala liet, ek al frear it, har rút sakje en kipe nei bûten, hieltyd mear yn spanning. Se tocht oan Sasjenka har favorite tee mei wat dêrbij dy’t op har stie te wachtsjen yn de lytse salon, en de koekjes dy’t se spesjaal yn de Ingelse winkel kocht hie oan de kade. It blikje mei Huntley & Palmers stie nêst har op de bordeauxkleurige learen stoel.

			De koetsiers kladderen op har kreakjende rydtugen en ynstallearden harsels, mei de swipe yn de hân. Pantameilion sette in pet mei linten op en luts in jas mei skarlekken en gouden byskes oan en, in goed yn it waaks setten snor streakjend, knypeage er nei Lala. Wêrom ferwachtsje manlju dat wij op harren fereale wurde, allinne mar omdat sij in auto starte kinne, frege Lala harsels ôf, doe’t de masine begûn te sputterjen en skokkerich oansloech.

			Pantameilion moast glimkje, en liet in mûlefol swarte tosken sjen. Syn stim kaam heas út de sprekbuis. ‘Sa, wêr is ús lytse fokse dan? Ik ha aanst gau twa kreaze froulju yn de auto.’

			Lala skodholle. ‘Opsjitte no, Pantameilion. In hutkoffer en in reistas, beide mei op it label Asprey of London. Bistro. Fluch wat!’

			2

			It hie de lêste les west: naaie foar de Tsaar en it Heitelân. Sasjenka bearde dat se de kakibroeken oan it naaien wie, mar se koe har net konsintreare en stuts harsels hieltyd yn de tomme. De belle stie op it punt om te rinkeljen, om har en de oare fammen dan út har 18-iuwske gefangenis mei syn sigerige sliepsealen, wjerklinkende ytsealen, en albasten balsealen frij te litten. 

			Sasjenka besleat dat sij de earste wêze soe om in knikske foar de learares te meitsjen – om dan dêrom as earste it lokaal te ferlitten. Sij woe altyd oars wêze: òf de earste òf de lêste, mar noait yn it midden. Dat sij siet lyk foaroan, it tichtst bij de doar. 

			Se hie it gefoel dat sij it Smolny ûntgroeid wie. Sasjenka tocht oan serieuzere saken as de healwizichheden en nuvere oanslaggen fan de oare skoalfamkes yn wat se neamde It Ynstitút fan Aadlike Imbesilen. Dy praten nergens oars oer as de passen fan obskuere dûnsen, de cotillon, de pas d’espagne, de pas de patineur, de trignonne en de chiconne, har lêste leafdesbriven fan Misja of Nikolasja bij de Garde, de moderne baljurkmoaden en, heel yn it bysûnder, oer hoe har dekolletee te toanen. Sij praten dêr ûnophâldlik oer mei Sasjenka as de ljochten út wienen, omdat sij de grutste boarsten hie fan de hele klasse. Se seinen dat sij sa oergeunstich op har wienen! Har oerflakkichheid ferbjustere har net allinne, mar brocht har ek yn ferlegenheid omdat sij, oars as dy oaren, net mei har boarsten pronkje woe. 

			Sasjenka wie sechtjin en wie, sa hold se harsels foar, net langer in famke. Se hie de pest oan har skoalunifoarm: har ienfâldige wite jurk fan katoen en mûsseline mei syn djoere skelk en in stisele skouderkapke, dat har der jong en ûnskuldich útsjen liet. No wie sij in frou, en in frou mei is missy. Toch, nettsjinsteande har geheimen koe se net oars as longerje nei har leave Lala, dy’t dêrbûten op har wachte yn de landaulet fan har heit, mei de Ingelse koekjes op de achterbank. 

			It stakkato-achtige hantsjeklappen fan ‘Maman’ Sokolov (alle leararessen moasten oansprutsen wurde as Maman) ûnderbruts Sasjenka har deidromen. Lyts en foarmloas, mei kroezich hier, galme Maman mei har lûde basstim: ‘Dames, tiid om jim naaiwurk bijelkoar te fandeljen! Ik hoopje dat jim jim bêst dien hawwe foar ús dappere soldaten, dy’t har libben oan it opofferjen binne foar ús Heitelân en syn Keizerlike Majesteit de Keizer!’

			Dy dei hie it naaien foar de Tsaar en it Heitelân ynholden it oanbringen fan nijmoadrige lúkse ritsen oan broeken fan de Russise lankmoedige tsjinstplichtige boeresoldaten, dy’t ûnder befel fan Nikolaas II bij tûzenen tagelyk ôfslachte waarden. Dy opdracht hie bij de skoalfamkes in protte azemloas gycheljen losmakke.

			‘Jim moatte o sa krekt wêze,’ hie Maman Sokolov warskôge, ‘bij dit sekuer putsje. In ferkeard oannaaide rits kin op himsels in ekstra gefaar betsjutte foar de Russise strider dy’t al oan safolle gefaren bleatsteld wurdt.’

			‘Is dat dan it plak dêr’t er syn gewear bewarret?’ hie Sasjenka tsjin it famke nêst har flústere. De oare fammen hienen dat ek heard en moasten laitsje. Gjinien fan har naaide o sa sekuer.

			De dei like gjin ein oan te kommen: saaie oeren wienen foarbijgongen sûnt it moarnsiten yn de sintrale seal - en it ferplichte knikske foar it reusachtige skilderij fan de mem fan de Keizer, de douairière Keizerin Maria Fjodorovna mei har prymjende eagen en boazich bekje.

			Doe’t dy broeken mei de min-oannaaide ritsen bijelkoar sammele wienen, klapte Maman Sokolov opnij yn de hannen. ‘Noch even foardat de belle giet. Foardat jim fuortgean, mes enfants, wol ik noch even de bêste bûging fan dit healjier! In goede bûging is in …’ 

			‘DJIPPE bûging!’ rôpen de famkes laitsjend. 

			‘O ja, myn aadlike dames. Foar dy bûging, mes enfants, is DJIP foar AADLIKE FAMKES. Jim moatte witte dat wat heger in dame stiet yn de rangen op de Tabel fan Rangen ús neilitten troch de earste keizer, Peter de Grutte, wat DJIPPER dat sij bûcht as se foarsteld wurdt oan de Keizerlike Heechheden. Oan de grûn ta!’ As se sei fan ‘djip,’ dan sakke de stim fan Madame Sokolov nei hieltyd legere regioanen. ‘Winkelfamkes meitsje in bûginkje comme ça – ‘en se makke in skymke fan in bûgingkje, wêrbij’t Sasjenka in blik opheinde fan de oare fammen en besocht om net te glimkjen – ‘mar DAMES BUGE DJIIIIP! Reitsje de grûn oan mei jim knibbels, famkes, comme ça – ’ en Madame Sokolov bûgde mei ferbjusterjende enerzjy, sa leech dat har krúste knibbels suver de houten flier oanroerden. ‘Wa earst?’

			‘Ik!’ en Sasjenka stie al, mei yn de hannen al har yn relief gravearde keallelearen tas en har linnenze boeketas. Se wie sa begearich om fuort te gean dat se de djipste en meast aristokratise bûging makke dy’t har oait slagge wie, sels noch djipper as se dien hie foar de Keizerin-douairière op de dei fan de hillige Katarina. ‘Merci, Maman’ sei se. Achter har hearde se de famkes ferbaasd flústerjen, want se wie ornaris de rebel fan de klasse. Mar dat koe har neat mear skille. Net sûnt dy simmer. De geheimen fan dy dizige simmernachten hienen alles finaal feroare en yn in oar ljocht steld. 

			De belle rinkele no en Sasjenka stie al yn de gong. Se seach om har hinne nei it hege yn relief fersierde plafond, it blinkend parket en de elektrise gloede fan de kroanluchters. Se wie no helendal allinne.

			Har skoaltas – mei yn goud har yn relief gravearde namme, Barones Alexandra Zeitlin – hong oer har skouder, mar har meast kostber besit hie se yn de hannen: in ûnsjugge linnenze boeketas dy’t se stiif tsjin har oanklamme. Dêryn sieten kostbere delen fan Zola syn realistise romans, Nekrasov syn sombere poëzij en de hartstochtlike rebelskens fan Majakovski. 

			Se begûn de gong troch te draven nei Grand-maman, dy’t yn silhûet ôftekene stie tsjin de lampen fan limousines en de kliber gûvernantes en koetsiers, dy’t allegear stienen te wachtsjen om de Aadlike Jongedames op te heljen fan it Smolny. Mar it wie al te let. De doarren fan de gong spatten iepen en ynienen stie dy grôtfol laitsjende famkes yn wite jurken mei wite kanten skelkjes, wite hoazzen en sachte wite skuon. As in lawine fan poeierachtige snie stroomde dy troch de gong nei de garderobes. Fan de oare kant kommend sjokte de keppel koetsiers op har swiere hoeven, mei har lange burden wyt fan de ryp en de froastige noardlike jûn yn har mantels meinimmend, nei foaren om de grutte koffers fan de famkes op te heljen. Prachtich yn syn opsichtich unifoarm mei syn pet stie Pantameilion dêr tusken harren yn, Sasjenka oanstoarjend as yn trance.

			‘Pantameilion!’

			‘O, mademoiselle Zeitlin!’ Hij skokskoudere en krige in kleur.

			Wat koe no dy ladykiller fan it personiel sa yn ferlegenheid brocht hawwwe, frege se har ôf, him taglimkjend. ‘Ja, ik bin it. Myn hutkoffer en reistas steane yn sliepseal tolf, bij it rút. Wacht even, is dat in nij unifoarm?’

			‘Ja, mademoiselle.’

			‘Wa hat dat ûntwurpen?’

			’Jo mem, barones Zeitlin,’ rôp er har achternei wylst er de trep nei de sliepsealen opstommele. 

			Wêr hie er no sa nei stien te stoarjen, frege Sasjenka harsels ôf: wie dat dy ferskriklike boezem of har te brede mûle? Se draaide har mei in ûngemaklik gefoel om nei de garderobe. Alles goed besjoen, wat betsjutte no hoe’t jo der útseagen? Dat oerflakkich ryk fan skoalfammen! Uterlik wie neat, ferlike mei de skiednis, keunst, foarútgong en it needlot. Se moast ynwindich glimkje, en hie de gek mei de smaak fan har mem foar fjoerread en goud: Pantameilion syn opsichtich unifoarm makke dúdlik dat de Zeitlins nouveaux riches wienen.

			Sasjenka wie it earst yn de garderobe. Fol mei it sideachtige bûnt fan dieren, brune, gouden en wite jassen, sjapka’s en stola’s mei de koppen fan sniefoksen en nertsen, like dy romte te sykheljen as de wâlden fan Siberië. Se luts har bûntjas oan, en sloech de wite foksestola om de hals en de wite Orenburg-omslachdoek om de holle, en wie al ûnderweis nei de doar doe’t de oare famkes nei binnen stroomden, op wei nei hûs, mei har read oanrûne glimkjende gesichten. Se trapen de skuon út, stapten yn lytse learskes en oerskuon, makken har learen skoudertassen los en pakten harsels yn yn bûntjassen, de hele tiid kwebbeljend.

			‘Kaptein De Pahlen is werom fan it front. Hij is op besite bij heit en mem, mar ik wit dat er mij ek opsykje sil,’ sei de lytse gravin Elena tsjin har freondintsjes, dy’t har mei grutte eagen oanseagen. ‘Hij hat mij in briif skreaun.’

			Sasjenka wie suver al út de keamer wei doe’t se fernaam dat in pear famkes har neirôpen. Wêr gong se hinne, wêrom wie se sa hastich, koe se net eefkes op har wachtsje, wat wienen har plannen? Asto lêze wolst, kinne we dan net gedichten mei dij lêze? Asjeblyft, Sasjenka!

			De kliber famkes, no klear mei it semester, wrotte harsels triuwend en skowend troch de doar. Ien fan har skelde in koetsier út dy’t in hutkoffer sjouwend op har foet trape hie. Bûten frear it, mar yn de hal wie it poergleon. Mar sels dêr fjilde Sasjenka dat se der net echt bij hearde, dat der in ûnsichtbere muorre om har hinne stie dêr’t gjinien oerhinne koe, wylst se har linnenze tas, rûch oanfjillend tsjin it weelderich bûnt, oer de skouders hyste. Se tocht dat se de ferskillende boeken dêryn – de blomlêzingen fan Blok en Balmont, de romans fan Anatole France en fan Victor Hugo, fjille koe. 

			‘Mademoiselle Zeitlin! In moaie fakânsje tawinske!’ rôp Grand-maman, de helte fan de doar blokkearend, mei har folle stim. Fan Sasjenka koe der noch krekt in merci en in knikske ôf (net djip genôch om yndruk op Maman Sokolov te meitsjen) en doe stie se lang om let bûten.

			De skerpe lucht fjilde ferfrissend en suverjend oan, en brânde hearlik yn de longen, wylst de skean fallende snie har yn de wangen prike. De lampen fan de auto’s en rydtugen makken in toaniel fan ljocht fan seis meter heech, mar net mear. Boppe har wie de woeste ûnbegrinzge loft swart, mei hjir en dêr in stipke wyt.

			‘De landaulet stiet dêr!’ Pantameilion, mei in hutkoffer fan Asprey op it skouder, en in krokodilllelearen reistas yn de hân, maneuvele nei de oare kant fan de reed. Sasjenka socht harsels in wei nei de auto troch de minsken hinne. Se wist, wat der ek gebeurde – oarloch, revolúsje of de apokalyps – dat Lala dêr op har wachtsje soe mei har Huntley & Palmers-koekjes en miskien sels in Ingels stikje gemberkeek. En se soe no ek gau har heit sjen.

			Doe’t ien syn tassen falle liet, sprong se der oerhinne. Doe’t it paad blokkeard waard troch in mânske Rolls mei it wapen fan in grut-hertoch op syn glânzgjende sydkant, die Sasjenka gewoan de doar iepen, sprong se nei binnen, en klom se der oan de oare kant wer út.

			Motors kuchten en kreunden, klaksons toeteren, hynders wrinzgen en stampten mei de hoeven, tsjinstfeinten wankelen ûnder pyramiden fan koffers en tassen, en flokkende koetsiers en sjofeurs besochten in paad te finen troch it ferkear, fuotgongers en smoarge snie. It wie krekt as wie in leger oan it opbrekken, mar it wie in leger dat kommandeard waard troch generaals mei wite skelken foar, chinchillastola’s en nertsjassen. 

			‘Sasjenka! Hjirre!’ Lala stie op de treeplanke fan de auto, wyld swaaiend.

			‘Lala. Ik kom thús. Ik bin frij!’ Eventsjes fergeat Sasjenka dat se in serieuze frou wie mei in missy yn it libben en gjin tiid foar babbelegûchjes of sentimintelens hie. Se stoarte har yn de earms fan Lala en doe de auto yn, de fertroude rook opsnuvend fan bewurke lear en it blomkeparfum fan de Ingelse. ‘Wêr binne de koekjes?’

			‘Op de stoel, leave! Do hast it semester oerlibbe!’ sei Lala, en se sloech de earms stiif om har hinne. ‘Do bist sa groeid! Lit ús no mar gau nei hûs ta gean. Alles stiet klear yn de lytse salon: gemberkeek en tee. No kinst de Huntley&Palmers al wol krije.’ Mar krekt doe’t se Sasjenka loslitte woe, foel der in skaad oer har gesicht. 

			‘Alexandra Samuilovna Zeitlin?’ Der stienen gendarmes oan beide kanten fan de autodoar.

			‘Ja,’ sei Sasjenka. Se fjilde har ynienen wat duzelich.

			‘Meikomme,‘ sei ien fan de gendarmes. Dy stie sa tichtbij dat se de poaren fan syn pokdalige hûd en de hierren fan syn readachtige snor sjen koe. ‘No daalk!’

